DIANA MONICA BUCIUMAN 
Prefaţă: Pamfil Bilțiu 


SUFLET RĂNIT 


O POETĂ A IUBIRII ŞI NELINIȘTILOR 


La Monica Diana Buciuman totul pare că se 
concentrează în actul de a scrie poemul. Livrescul, 
bucuria de fantază, jocul minţii agere, reveriile erosului 
cad copleşite de un simţ elegiac puternic şi de o nelinişte 
ce vine din adâncul existenţei sale. „Sunt vinovată c-am 
lăsat să cadă, / Peste cuvinte burniţa tristeţii, / Şi-acum îţi 
scriu cu gânduri de zăpadă, / Pe care nu le-aud decât 
pereţii. / Sunt vinovată că am strâns în mine, / Pietrişul 
alb al clipelor ce dor, / Ca lacrima ce n-a putut să nască, / 
În zi de sărbătoare un izvor” (vinovăţie). Descoperim în 
producţia poetei o tentativă de a sugera, prin 
muzicalitatea versurilor, o anume stare sufletească, o 
împăcare cu sine şi cu lumea. De aceea şi poezia ia uneori 
accente interogative, ridică întrebări. „Cum voi răzbi spre 
zorile spinoase, / Ale unui ţel înalt, mă-ntreb mereu? / 
Când mă lovesc de marginea tăioasă, / A neputinței mele 
dragul meu!” (Ţel nobil). Poeta pune în prim-plan 
confesiunea. Nu este o jeluire a răului, a durerii, a eu-lui 
ci este prezentă o meditaţie asupra lor. Poeta nu este una 
de esenţă pur sentimentală, ci caută intens să-şi 
intelectualizeze trăirile. „Astfel pe suferinţa păgână ape- 
or creşte, / Spălând fecunditatea mizeră-a unei ierbi, / De- 
a nourilor cuget oglinda se topeşte, / În anotimpuri albe 


renaşterea-i de cerbi” (Suferinţă păgână). „Prin fisuri de 


sunet bucuria-ţi treci, / Pălmuind cu flăcări temple 
ruinate, / Înăuntrul sorții şuier de poteci / Aşteptând să 
curgă-n ora care bate”. (Romantică) 

Poezia e pentru Monica Diana Buciuman nu 
numai mărturie şi confesiune, ci în acelaşi timp creaţie. 
Grija pentru îmbinarea de cuvinte, limpezimea 
imaginilor, pentru fluiditatea versurilor, pentru selecția 
metaforelor sunt principalele calități ale poeziei sale. 
Versul are la ea o fluență afectivă. Lirismul volumului 
„Suflet trubadur” este unitar şi are deschidere către 
marile teme ale poeziei. Întâlnim în cuprinsul volumului o 
poezie conceptualizată pe ideea de moarte, temă eternă în 
lirică. „Voi cădea odată din mine, / După mine altcineva 
va urma, / Moartea mea va fi poarta sub care, / Alți 
oameni se vor săruta. / Fulgi de stea se vor stinge în 
lacrimi, / Un izvor va sfârşi undeva, / Amintirea mea va fi 
rană, / În cei ce mă vor căuta. (Rana amintirii). 

Temele de meditație sunt tratate prin dezvăluiri de 
mare trăire şi sinceritate. „Limpezi doar ochii-mi vor 
rămâne / Să-şi înrămeze veghea-ntr-un înger fără chip; / 
Se vor zdrobi-n pustie oglinzile livide / Fără să lase dâre 
de rouă pe nisip” (Doar ochii). 

Cu aceeaşi sinceritate meditativă tratează 
scurgerea ireversibilă a timpului. Aici poeta e mai 
bacoviană, poezia ei vizează decadența. „Ce repede-apune 
frumusețea / Şi înserează ridurile-n noi! / Curând vom 


semăna cu nişte cuiburi / În care se înfig unghii de ploi. / 


Şi vom simţi cum creşte mucegaiul / În colţul nesfârşitului 
ecou, / Când ne-om roti spre-o altă depărtare / Ca zborul 
înăuntrul unui ou”. (Frumuseţe apusă). 

Tema vinovăţiei şi a căderii în lume este tratată şi 
ea cu aceeaşi sinceritate debordantă. Eu-l poetei este adus 
în prim-planul meditaţiei. „Sunt vinovată că am strâns în 
mine, / Pietrişul alb al clipelor ce dor, / Ca lacrima ce n-a 
putut să nască, / În zi de sărbătoare un izvor. / Sunt 
vinovată că mi-am dus de mână, / Înspre aiurea cel mai 
frumos vis, / Şi l-am împins într-un adânc de toamnă, / Să 
putrezească-n frunze de cais”. (Vinovăţie). 

Poeta a rămas adolescenta cu sentimente pure, 
ultragiată de ciocnirea cu viaţa nedarnică cu ea. 
„lertându-mă vei înţelege poate, / Că m-am pierdut de 
mine, nu ştiu unde; / Azi sunt numai înghețul nevăzut / 
Din miezul unui zbor ce mă ascunde. / Şi voce n-am 
destulă să mă strig / Din spaţiul orb în casa unui nume / 
Mă-ncercuiesc doar dimineţi de frig, / Năluci încercănate 
ce s-au întors din lume”. (Speranţe în ascunziş). 

Aspiraţia către puritate rămâne la poetă 
nealterată şi o caută înăuntrul lucrurilor. „Te văd 
umblând desculţ ca o nălucă / Pe-un drum de apă ce se 
varsă-n cer, / Şi paşii tăi se rotunjesc de lună / Ca de 
uitare vorbele ce pier. (Suflet pustiu). 

Suferinţa este la poetă monologată şi incantatorie. 


„Sporind în ceasul inimii pustiul / Ce chin e să te am 


numai în gând / Când vii pribeag dintr-un olimp de 
ceară /Pe pârtia legendei lunecând.” (Suflet pustiu). 

Aspiraţiile şi frământările poetei nu sunt numai 
incantaţie ci iau aspect de rugă directă. „Doamne, dă-mi 
putere, paşii nu mi-i frânge, / Nu stârni în mine vise, fără 
zbor! / Căci singurătatea din oglindă plânge, / În descânt 
sălbatic trandafirii mor. / Numai pentru Tine sufletul meu 
cată, / Să se-nalţe iarăşi în lumini celeste / Şi umil şi 
gingaş cum n-a fost vreodată, / În aroma nopții lacrimă- 
nfloreşte.” (Rugăciune). 

Meditaţia la poetă capătă uneori profunzime şi 
asta pentru că în poezie nu învesteşte numai sensibilitate 
din belşug ci şi agerimea gândirii proprii. „Şi-n ceasul de 
lumină şi nemoarte / Icoanele din lacrimi amuţesc / Şi 
mâinile de trudă-ngenuncheate / Pe piepturi de zăpezi se 
risipesc.” (Meditaţie). „Din ceştile speranţei, / ne bem 
existenţa, / cutremuraţi de frisoane bizare, / strivitoare e 
pânda / ce ne foşneşte-n auz.” (Cafea amară). 

Poemele Monicăi Buciuman sunt pătrunse, de un 
noian de neliniști, în care spiritul întâlneşte cauzalităţile 
obscure, necunoscutul. Pe cât de liniştită este poeta față 
de semeni şi cu semenii din jur, pe atât de mare este 
neliniştea ei din poezie care o defineşte integral. Ea face 
parte dintre acei poeţi care scriu intens despre tristeţe, 
singurătate într-o manieră  dezinvoltă. Uneori 
sentimentele răbufnesc către orizonturi mai încrezătoare. 


„Să viscolim arzând de drag şi ură / Pe-o margine de 


suflet îngheţat / Să ne lovească viaţa peste gură / Cu funii 
lungi de cântec înstelat.” (De drag şi ură). 

Volumul ne dezvăluie faţetele interioare ale poetei. 
Este în el şi autobiografie. Meditaţiile sunt ale unei femei 
care ştie poetiza bine viaţa. 

Dacă în prima parte a volumului ne întâmpină o 
poezie de esenţă existenţială, cu un logos al eu-lui trăit şi 
redat intens, cu o pasionalitate caldă, în cea de-a doua lui 
parte îşi scrie cu slovele muiate-n foc poemele iubirii cum 
ar zice Octavian Goga. 

Ceea ce se remarcă în aceste poezii este tonul 
sentimental, modul în care ele polarizează în jurul 
dragostei neîmplinite, cu iluzii, cu aşteptări zadarnice, cu 
îndoieli, cu speranţe şi incertitudini. „Din ape de oglindă 
neştirbită / Mereu tot mai aproape de cuvinte / Vom 
cobori iubirea ne-mplinită / Cu sfeşnicul de lacrimă 
fierbinte.” (Tandreţe). „Tu treci prin somnul meu ca un 
descânt, / Eşti plugul de pustiu ce trupu-mi ară, / Vopsind 
cu brumă restul de pământ, / Pe care-l poartă timpul 
subsuoară. / Cu aripi necuprinse îmi scrii târziul crez / 
Când spicele-ndoielii aşteaptă secerate / Îmi storci în păr 
agrafa luminii să visez / Că sunt fântâna care-ntr-o 
lacrimă se zbate.” (Visare). 

Sentimentalitatea este la poetă mereu însoţită de 
răbufniri de intoleranţă şi neĝ 
mpăcare, iar sentimentul este redat în plenitudinea trăirii 


sale. „Dulceaţa vocii tale o presimt / Cum se-mprăştie 


clară în mine / De parcă s-ar scurge din stupi de lumini / 
Când mă umple toată de tine” (Numai dragostea ta). „Ţi- 
aş arăta femeia născută pentru tine / Ce te-ar iubi sălbatic 
într-un decor festin, / Dar îmi opreşte gestul în aer nu ştiu 
cine? / Şi iar mă simt povară pe-un umăr de mălin.” 
(Teamă de iubire). 

În poemele iubirii poeta pune mai multe teme de 
reflecţie: neîncrederea, durerea şi teama apoi îndemnul: 
„lubeşte-mă nebun abstract de toate / Zvârlind în limba 
toamnelor tocite / Iubirea care-n glezne ne mai bate / Ca 
un sonet de frunze învechite.” (Îndemn). 

„Suflet trubadur” este un volum care propune o 
poetă de aleasă sensibilitate, ne dezvăluie un talent, care 
ştie învesti în poezie sensibilitate, gândire, trăire. Este un 
volum cu care debutează semnificativ în arena poeziei 


actuale. 


Pamfil Bilţiu 


DESTIN 


Un amănunt ca o pedeapsă vie 
A două zodii ce adastă-n toamnă 
Pe-o copie de frunză vineţie 


Un amănunt din toate mă condamnă. 


Nepăsători destinului în care 
Ne azvârlise-n braţe omeneşte, 
În miezul zilei înflorind de soare, 


Ciocnind fluidul vieţii în ferestre. 


Noi ne iubeam cu atâta-nflăcărare 
In strigătul cuvintelor cernute, 
Era atunci un loc pentru-o cărare 


Şi-un râu advers cu orizonturi mute. 


Ne aruncam prelungi netemători 
In undele-i nespus de răsfăţate 
Aveam pe umeri tatuat un zbor 


Şi-n păr urme de buze înstelate. 


De tine nu mai ştiu şi-i prea târziu 
S-a stins în cuget flacăra curată 


Lăsându-mă pe ţărmuri de pustiu 

Să cresc asemenea ierbii-nsingurată. 

VINOVĂȚŢIE 


Sunt vinovată că am strâns în mine 
Pietrişul alb al clipelor ce dor 
Ca lacrima ce n-a putut să nască 


In zi de sărbătoare un izvor. 


Sunt vinovată că mi-am dus de mână 
Inspre aiurea cel mai frumos vis 
Şi l-am împins într-un adânc de toamnă 


Să putrezească-n frunze de cais. 


Sunt vinovată c-am lăsat să cadă 
Peste cuvinte burniţa tristeții 
Și-acum îţi scriu cu gânduri de zăpadă 


Pe care nu le-aud decât pereţii. 

TEL NOBIL 


Cum voi răzbi spre zorile spinoase 
Ale unui ţel înalt mă-ntreb mereu? 
Când mă lovesc de marginea tăioasă 


A neputinței mele dragul meu! 


Cum voi sădi-n nemoarte poezia 
Trecând-o prin lăuntrul fiinţei mele? 
Când tot ce-adun e doar închipuirea 


De-a curge ca un viscol printre stele. 


SUFERINŢĂ PĂGÂNĂ 


Astfel vom fi egali — fântâni arteziene — 
Afuziuni plăpânde, fugare-n orizont, 
Și aburii de cetini ne vor prescrie-alene 


Divină legea firii de care-om ţine cont. 


Astfel pe suferinţa păgână ape-or creşte 
Spălând fecunditatea mizeră-a unei ierbi 
De-a nourilor cuget oglinda se topeşte 


În anotimpuri albe renaşterea-i de cerbi. 


Și astfel, ca nicicând un ideal de vară, 
Ne va uni-n sonore iluminări de stea 
Renaşterea aceasta azi poate să ne ceară 


Pe libertatea sfântă noianele de nea. 


ROMANTICĂ 


Prin fisuri de sunet bucuria-ţi treci 
Pălmuind cu flăcări temple ruinate, 
Înlăuntrul sorții şuier de poteci 


Aşteptând să curgă-n ora care bate. 


Jerbe-nlăcrimate, colb învăpăiat 
Blânde reculegeri dintr-un mai semantic, 
Spre cetatea vieţii visului curat 


ţi presară calea cavaler romantic. 


Respirat de calmul curgerii rămâi 
Pe obrazul umbrei mască ne-ntinată, 
Cu priviri tăioase clipa s-o mângâi 


Descuind din lucruri viaţa înc’o dată. 

RANA AMINTIRII 


Voi cădea odată din mine. 
După mine altcineva va urma. 
Moartea mea va fi poarta sub care 


Alţi oameni se vor săruta. 


Fulgi de stea se vor stinge în lacrimi 
Un izvor va sfârşi undeva 
Amintirea mea va fi rană 


In cei ce mă vor căuta. 


Nu vor şti însă-n ce loc 
Mă răsfir peste crini de zăpadă 
Şi de greieri în păr mi se coc 


Şi de pot depărtări să mă vadă. 


Numai ropotul ploii târzii 
Imi va umple craniul cu timp 
Să-mi viseze-n orbite lumina 


Unui alt neştiut anotimp. 


MOARTE TRIUMFALĂ 


O moarte triumfală ne pândeşte 
Prin geamul subţiatului destin 
Hai pune-ţi haina lacrimii celestă 


Pe umerii acestui timp străin! 


Şi învaţă-mă sărutul de adio! 
Să pot urca spre mine surâzând 
Pe scara lunecoasă-a unui țipăt 


Sub zările de dincolo de gând. 


MEDITAȚIE 


Un muc de stea mai fumegă-n câmpie 
Și marea se răstoarnă în cocori 
Semințele te aşteaptă-n agonie 


Cu bobi de rouă mari să le-nfiori. 


Şi-n ceasul de lumină şi nemoarte 
Icoanele din lacrimi amuţesc 
Şi mâinile de trudă-ngenuncheate 


Pe piepturi de zăpezi se risipesc. 

FRUMUSEȚE APUSĂ 


Ce repede apune frumuseţea 
Şi înserează ridurile-n noi! 
Curând vom semăna cu nişte cuiburi 


În care se înfig unghii de ploi. 


Și vom simţi cum creşte mucegaiul 
În colţul nesfârşitului ecou, 
Când ne-om roti spre-o altă depărtare 


Ca zborul înăuntrul unui ou. 


LACRIMI REVĂRSATE 


Prelungă floarea lutului te-absoarbe 
Într-un veşmânt de lebădă albastru 


Cu lacrimi revărsate noaptea oarbă 


Te-adoarme legănându-te-ntr-un astru. 


Şi peste ani din chipul tău curat 
Rămâne doar un pumn adânc de soare 
Pe-un țărm opal de nuferi unde bat 


Cununile de valuri călătoare. 


Frunzişurile ning deasupra ta 
Un cânt de perle cu miros de fluturi 
Si tu respiri din fiecare stea 


Un vis prelung luat din începuturi. 


Căci trecerea ţi-e doar o împlinire 
Un fel de lună-n pântecul luminii 
Când tremură în noaptea de iubire 


Luceferii pe care-au crescut spinii. 

VEŞMÂNT DE NUNTĂ 


De-acum eşti numai cântec pe un tărâm cu fluturi 
Şi te respiră seva din ceasurile-albastre 
Suind în tine câmpul de floare ce ţi-l scutur 


Dintr-un veşmânt de nuntă înlăcrimat de astre . 


Şi-ţi picur peste tâmple din creanga lunii-o rază 
Când te vei cerne lină pe-un țărm necunoscut 
In părul tău de vrajă toţi îngerii se aşează 


Să ti învelească somnul cu aripi de sărut. 

IROSIRI 


Ne irosim menirea în trudă şi durere 
Spre asfinţit ulcioare de întrebare cresc 
Din lutul fiinţei noastre crăpat de priveghere 


Când vocea nu ne-ajunge să spunem: te iubesc! 


Pârjol de neodihnă ni-s mâinile ce cară 
Singurătăţi prezise de-un ghioc muşcat de ploi 
Fără să bănuiască că nu vor fi în stare 


Să îmblânzească cobra pustiului din noi. 

TEAMĂ 


Viermuiesc pe prundul tăcerii, 
Scoici de-amintiri străvezii, 
Și şubredă-i scara uitării, 


Urcată de paşi de stafii. 


Se sprijină timpul în cârje 
Plouat cu seminţe de înger, 
Cum să-mi salt peste munții de griji, 


Inima ca să nu sânger? 


Cum să fiu când lacul de frig, 
Pân’ la os avid mă pătrunde, 
Şi gândul mi se face fluid, 


După zidul surpat ce-l ascunde. 

UITAREA ÎN CUVINTE 


Cuvintele alunecă-n uitare 
Trestii subţiri pe dinăuntru goale 
Să mângâie pustiul înflorit 


Ca o ruină albă de petale. 

CAFEA AMARĂ 


Din ceştile speranţei, 

Ne bem existenţa, 

Cutremuraţi de frisoane bizare, 
Strivitoare e pânda 


Ce ne foşneşte-n auz. 

VISARE 


Tu treci prin somnul meu ca un descânt 
Eşti plugul de pustiu ce trupu-mi ară 
Vopsind cu brumă restul de pământ 


Pe care-l poartă timpul subsuoară. 


Cu aripi necuprinse îmi scrii târziul crez 
Când spicele-ndoielii aşteaptă secerate 


Imi storci în păr agrafa luminii să visez 


Că sunt fântâna care-ntr-o lacrimă se zbate. 

MERGEM 


Mergem încărcându-ne cu vreme 
Coşurile oaselor fragile 
Fiare însetate şi flămânde 


De singurătăţile sterile. 

RUGĂCIUNE 


Doamne, dă-mi putere, paşii nu mi-i frânge! 
Nu stârni în mine vise, fără zbor! 
Căci singurătatea din oglindă plânge 


În descânt sălbatic trandafirii mor. 


O, ce greu mă rupe toamna dintre frunze! 
Stingheresc banale mâinile de fum, 
Numai pentru Tine, Doamne, mai am buze, 


Să îngân o rugă palidă pe drum. 


Numai pentru tine sufletul meu cată, 
Să se-nalţe iarăşi în lumini celeste 
Și umil şi gingaş cum n-a fost vreodată, 


In aroma nopţii lacrimă-nfloreşte. 

COMOARA FRUMUSEŢII 


Ce rar se-ntâmplă să descoperi 
Comoara frumuseţii din sufletul cuiva! 
Când trec pe lângă tine măşti pictate 


Cu chipurile supte de o tristeţe grea. 


Ce rar se-ntâmplă să-ntâlneşti 
Un codru de lumină abia intrat în vară, 
In care să te-aştepte cineva 


Să-ţi lustruiască aripa de ceară. 

NU SUNT UN CHIP CIOPLIT 


Să nu-ţi faci chip cioplit din mine 
Şi nici ofrande-n nişe să nu-mi pui 
Din cupa frumuseţii-atât rămâne 


Un răsărit lichid de măşti verzui. 


Nu da acestui chip cioplit drept luciu 
Azurul ce te pierde în abis 
Ci uită-mă mai bine printre lucruri 


Să sângerez în coasta unui vis. 


Consolatoare o vopsea de zgură 
Va şterge în zigzag lumini de fluturi 
Se vor aşterne tainic peste gură 


lertările ce mestecă săruturi. 

SPERANȚE ÎN ASCUNZIŞ 


lertându-mă vei înţelege poate, 
Că m-am pierdut de mine nu ştiu unde 
Azi sunt numai îngheţul nevăzut 


Din miezul unui zbor ce mă ascunde. 


Şi voce n-am destulă să mă strig 
Din spaţiul orb în casa unui nume 
Mă-ncereuiesc doar dimineţi de frig 


Năluci încercănate ce s-au întors din lume. 

SUFLET PUSTIU 


Te văd umblând desculț ca o nălucă 
Pe-un drum de apă ce se varsă-n cer, 
Și paşii tăi se rotunjesc de lună 


Ca de uitare vorbele ce pier. 


Sporind în ceasul inimii pustiul 
Ce chin e să te am numai în gând 
Când vii pribeag dintr-un olimp de ceară 


Pe pârtia legendei lunecând. 


Să îmi aprinzi sub gheaţa amintirii 
Un anotimp de lacrimă şi dor 
In nopţile ce-mi leagănă mâhnirea 


Şi-mi ţipă în urechi şi zeii mor. 

DOR NEVINDECAT 


Te duci aşa cu-o aură pe creştet 
Peste nisipul timpului hain 
Să îţi auzi galopul cărnii veşted 


Când treci prin lume, călător străin. 


Te duci aşa de dor nevindecat 
Ca iarna ce-a fugit dintr-un colind; 
Şi viaţa ta-i un rug însângerat, 


Pe care calcă îngerii plângând. 

IUBIRE FRÂNTĂ 


Când nu mai ai pe cine să iubeşti 
Şi-ţi rătăceşti sămânţa în pustie 
Şi lumânări de greier te pândesc 


Să îţi aprindă inima târzie... 


Când nu mai ai pe cine să aştepţi 
Şi se-adânceşte liniştea în tine 
Eşti casă bântuită de năluci 


În care numai vântul galben vine. 

IUBIRE APUSĂ 


Ninge potolit pe viaţă şi pe moarte 
Te chem să vii pe malul răvăşit 
C-un cimitir de felinare sparte 


Să ne-ngropăm iubirea în nisip. 


Şi în rostogolire să ne spele 
Oceane de luceferi nenăscuţi 
Să ne miroase lacrima a stele 


Când vom pluti pe pietre nevăzuţi. 


Tăceri de cuci să ardă nefiresc 
Topind zăpada îngropării noastre 
Când pleoapele de spini ne înfloresc 


Şi apasă-n noi, ca-n mările sihastre. 

SUFLET RĂNIT 


Să nu mai numeri zilele ce zboară 
Palide păsări înspre nicăieri! 
Nu-ţi fie frică, nimeni n-o să-ţi ceară 


Să scormoneşti în rana dinspre ieri! 


Se face toamna cailor cenuşă, 
Pe şei subţiri de aer tremurând; 
Mai bine uită-ţi mâna-ntr-o mănuşă 


Să încălzească faţa altui timp! 

DORINŢĂ 


Nu-mi cere să te-alung spre niciodată! 
Chiar dacă n-ai mai îndrăzni să speri, 
Că-ţi vei aşterne dragostea vreodată 


Ca pe-un covor de raze peste seri. 


Nu-mi spune să te uit printre corăbii, 
Ce nu se-ntorc din somnoroase mări; 
Chiar dacă între noi sunt râpi de ceaţă, 


În care fierb atâtea depărtări. 

CONFESIUNE 


Nu te cunosc decât atunci când plângi 
Inveşmântat în flăcări, în lumini 
Tresari muşcând din podul palmei stângi 


Râul de sânge presărat cu crini. 


Şi ne visăm în noaptea de zăpadă 
Cum stăm pe maluri păsări ce se zbat, 
Sub lama născocită ce poate să ne cadă 


Chiar şi peste gâtul iubirii speriat. 


Tu mă cuprinzi cu aburi ce încă licăresc 
Pe prundul adormit sub valuri de târziu, 
Şi drumul ni se pare atât de-mpărătesc! 


Căci ducem fiecare în coaste un pustiu. 


Dar frică mi-e că voi muri pe drum 
De-atâta plâns pierdut într-o fântână 
a-ţi caii tăi de lemn şi fugi acum 


Cât moartea ta îţi mai întinde-o mână! 

TRISTEŢE ÎN DOI 


Se înteţeşte viscolul din oase, 
Pătate-s amintirile cu frig, 
Mătasea serii fumegă sfioasă 


Pe gleznele zăpezii când te strig. 


Se reazemă de noapte răbdătoare 
Neîmblânzite haite de dihănii; 
In inimă iubirea astăzi moare, 


Hălci de iluzii sângeră pe sănii. 


Nu mai există-ntoarcere spre noi, 
Şampania va curge; ce răsfăţ! 
Ne dezbrăcăm de lacrimi; suntem goi 


La masa prihănitului ospăț. 


39 


AMINTIRE 


Îţi aminteşti zăpada cireşilor prea scurtă 
Neaşteptat de albă căzută-n palma ta, 
Cernându-se-n uimirea luminii desfăcută 


Intârziind obrazul iubirilor din ea? 


Când te-ai oprit, păşisem odată peste veci; 
Din nou un nour vânăt şi risipit de ploaie, 
Trântind înviorat sub glezne reci 


Sărut de greier stors dintr-o văpaie. 


Ca printr-o adiere cu sâmburii striviţi, 
Drumul sfârşise marea cu unduiri întoarse; 
Şi-un înger pal din cărnuri de nuntă înflorit 


Scurgea botezul fumurilor arse. 


Îţi aminteşti de lucrurile simple 
Care veneau spre noi când le chemam? 
Când şarpele visării ne dezmierda pe tâmple 


Şi doar unul pe altul ne aveam? 

POVEŞTI ARZÂNDE 


Am să te-adun din lanul iluziilor coapte 
Să te respire vântul iubirii pe-nserat 
Şi să-ţi citească visul în fiecare noapte 


S-auzi cum ard în tine poveşti cu-adevărat. 


Şi, dacă vreodată putea-vei să-mi întinzi 
O mână ce se lasă de-o vrajă biciuită, 
Doar dinţii din săruturi se vor privi-n oglinzi 


Să se ascută tainic de apa limpezită. 


Şi dacă din miresme vom împleti o scară 
Ca să urcăm lumina din noi spre eternitate, 
O vreme ne-or rămâne cuvintele afară 


Prin iarba unei veri să alerge-mbrăţişate. 

PÂINEA IUBIRII 


Să muşti din pâinea fragedă-a iubirii 
Descoperind o puritate-anume 
Ce-ţi cotropeşte inima şi gândul 


Şi te înalţă dincolo de lume. 


Să crezi că într-o zi călcând pe moarte 
Vei alerga spre zorii veşniciei 
Ducând în dinţi o flacără de vis 


Şi-n pleoape plânsul alb al poeziei. 


42 


CĂUTARE 


Te caut iar învinsă de patimă şi dor 
In necuprinsul zărilor albastre 
Când marea-aprinde candele de scoici 


Peste nisipul inimilor noastre . 


Uniţi în doi ce-aproape sunt de tine! 
Şi părul tău miroase azi a vânt 
Îţi torn pe suflet lacrima din mine 


Prelinsă dintr-o clipă de pământ. 


Iţi mângâi chipul cu privirea lină 
Fără să ştiu pustiul ce mă-ncape 
Tu eşti în trupul meu ca o lumină 


Ce-a izbucnit din cântece de ape. 


Îţi simt aroma fremătând pe buze 
Şi visul sună-n noaptea de aramă 
Peste oraşul îmbrăcat în frunze 


Un răsărit de rugă se destramă. 

TEAMĂ DE IUBIRE 


Plouă cumplit peste poteci umile 
Cu frunze otrăvite de-un cântec neştiut 
Şi nu-ndrăznesc s-acopăr distanţa dintre zile 


Cu mantia de rouă a unui început. 


Ţi-aş spune-nfiorată eşti totul pentru mine 
Dar mă-ngrozeşte foamea şi setea ta de joc 
Când îmi arunci în faţă cuvintele jivine 


Să-mi pipăie obrazul cu dinţii lor de foc. 


Ţi-aş arăta femeia născută pentru tine 
Ce te-ar iubi sălbatic într-un decor festin 
Dar îmi opreşte gestul în aer nu ştiu cine? 


Şi iar mă simt povară pe-un umăr de mălin. 

ALEASĂ DE ÎNGERI 


Bat inimile noastre, 

Ca două limbi de frunze, 
În ceasul de rugină al toamnei, 
Ce se cufundă-n risipă 
Şi nu ştiu, de unde, 

Vine spre noi, 

Atâta aer fierbinte, 

Să ne mângâie chipurile 
Şi gesturile neterminate 
Şi nu ştiu: De ce, 

Dintr-o mare de îngeri 


M-ai ales tocmai pe mine? 

NUMAI DRAGOSTEA TA 


Dulceaţa vocii tale o presimt 
Cum se-mprăştie clară în mine 
De parcă s-ar scurge din stupi de lumini 


Când mă umple toată de tine. 


Pe prundul vieţii ud de-ntâmplări 
Numai dragostea ta mă reţine 
Când se mişcă în pântecul sorții cărări 


Ce au purtat bucurii spre ruine. 

AICI AMÂNDOI 


Suntem aici spunându-ne pe nume 
Sub cerul vieţii străbătut de ploi 
Masându-ne cu creme de surâsuri 


Privirile ce s-au golit de noi. 


Suntem aici întorşi de nicăieri 
Dorindu-ne mai mult ca niciodată 


De parcă mâine totul s-ar sfârşi 


Şi ne-ar străpunge-o linişte ciudată. 

REÎNTOARCERE 


Mă reîntorc din nou înfiorată 
Cu sufletu-n genunchi spre-a te iubi 
Pe culmea dimineţii-mbrăţişată 


De fluviul înspumatei reverii. 


Mă reîntore iubite renăscând 
Ca Phoenix din propria-i cenuşă, 
Egală cu un foşnet de rază tresărind 


C-o să ne bată veşnicia-n uşă. 

SCRISOARE 


Îţi scriu pe o petală de lună-njunghiată 
Cu aşchii de lumină desprinse din viori 
Când îngerul iubirii spre tine-o să mă poarte 


Să îţi îmbrac fereastra privirii în culori. 


De-o să mă-nchizi în vise cu lacăte de tremur 
Ingemănate flăcări ne-or lumina sfioase 
In inimă stârnite fărâme de cutremur 


Când pietrele tăcerii de-un dor se lasă roase. 


La masa nevăzută a timpului hain 
Când licăriri de clopot s-or afunda-n departe 
Vom închina, iubite, cu cești de aburi vin 


Și limbi de veşnicie vor ninge peste moarte. 

REVERIE 


Am gustul tău pe limbă orice-aş face 
Nu reuşesc de tine să mă îndepărtez 
Ne căţărăm buimaci sub zările sărace 


Pe muntele sticlos a unui crez. 


Din când în când îmi aţipeşti în suflet 
Cum aţipeşte marea în scrum de pescăruşi 
Dar te trezesc c-un răsărit de aripi 


S-auzi cum vin spre noi îngeri de pluş. 

DOAR OCHII 


Limpezi doar ochii-mi vor rămâne 
Să-şi înrămeze veghea-ntr-un înger fără chip 
Se vor zdrobi-n pustie oglinzile livide 


Fără să lase dâre de rouă pe nisip. 


Şi ca-ntr-un joc cu pânze de păianjen 
Voi năvăli spre dincolo devreme 
Fără s-aud cum sar păduri de plânset 


Din sâmburii albastrelor poeme. 

DE DRAG ŞI URĂ 


De-atâta alb intrăm bolnavi în iarnă 
Prin sticla aburitelor cuvinte 


Un spaţiu clătinat de zei ne toarnă 


Zboruri lăptoase-n lacrima fierbinte. 


Şi viscolim arzând de drag şi ură 
Pe-o margine de suflet îngheţat 
Să ne lovească viaţa peste gură 


Cu funii lungi de cântec înstelat. 

DURERE ASCUNSĂ 


Nespus de mult mă doare să te ştiu 
Orbecăind prin bezna iluziilor singur, 
Cărând pe braţe vreascuri de târziu 


Când seacă râul soarelui din muguri. 


Nespus de mult m-apasă lipsa ta 
De parcă totul se transformă-n rană, 
Şi nu mă pot cu inima semna 


Pe sângele iubirii ce mă cheamă. 

VINE O ZI 


Vine o zi în care va trebui să ierţi 
Cu sufletul întors către iubire 
Să-ţi faci bilanţul vieţii să înduri 


O toamnă înmuiată-n nesfârşire. 


Vine o zi în care va trebui să-ţi laşi 
Cuvintele afară pe pietre să viseze 
Cum un mormânt visează-n alt mormânt 


Singurătatea lumilor obeze. 

ÎNTREBĂRI 


De ce nu ai avut atunci putere 
Să lupţi pentru iubire şi să speri? 
Şi mi-ai întins doar poduri de tăcere, 


Să îmi rănească pasul efemer? 


De ce-ai crezut că vremea o să-ţi şteargă 
Prezenţa mea din fiecare gând 
Şi-ai să revii în jungla lumii largă, 


Nepăsător precum un vânt flămând? 


De ce-ai trăit cu atâta-nverşunare, 
Şi nu te-ai smuls din apriga-ţi risipă, 
Când mai puteai salva de la înec, 


Din rostul tău poate încă-o aripă? 

HAI SĂ FUGIM 


Iubitul meu hai să fugim în munţi 
În sania tăcerii de cleştar 
Ne pice blând luceferii pe frunţi 


Iviţi din ruga nopţilor de jar 


Cuprinşi de sete astfel vom porni 
Spre o duminică mereu a noastră 
Să te iubesc şi să mă poţi iubi 


Pe-o pârtie de linişte albastră 


Să-mi desenezi pe piscuri de lumină 
Urma miresmei ce mi-o laşi pe buze 
Şi freamătul ce mi se frânge-n mână 


Ca un buchet îngălbenit de frunze. 

NEÎNCREDERE 


Poate că nu te-ai mistuit de tot 
Şi mă aştepţi pe pragul unui mâine 
Dacă-aş putea aş trece acum înot 


Râul din rai să mă întorc la tine. 


Și ţi-aş aduce-n pumnii de nisip 
Sărutul unui zbor de-nveşnicire 
Să îţi topească spaima de pe chip 


Să nu mai fi barbară nălucire. 

SINGURĂTATE 


Nu mă-ntreba de ce singurătatea 
E patu-n care veşnic voi dormi 
Alături de cuvintele bolnave, 


Ce n-au mai încăput în poezii! 


Sunt prea departe, încă prea departe 
De tot ce-nseamnă astăzi a trăi; 
Să mă privesc cum mă desprind de mine, 


Fără să-mi pară rău că voi muri. 

DESTĂINUIRE 


Nu vă acuz, prieteni, de nimic! 
Chiar dacă uneori sunteţi răcoarea 
Ce-mi iscodeşte eu-l cu ghimpi de înserări 


Şi-mi umple de-ndoială aşteptarea. 


Aş fi poate o alta fără voi 
Şi n-aş simţi pe gânduri cum se-aşează 
Cununa-nvolburată a durerii 


Prin care nu mai trece nici o rază. 


Vă mulțumesc, prieteni, şi vă iert, 
Aşa cum toamna cruţă o cetate 
In care locuiesc îngeri târzii, 


Închişi în sâmburi de eternitate. 

ÎNTREBARE... 


Voi nu vedeţi că nu sunt o păpuşă 
Atrasă de un joc de mâini subţiri 
Ce-şi leagă aşteptările de-o uşă 


Pe care intră numai năluciri? 


Voi nu vedeţi că-n mine scânteiază 
Marmura albă-a soclului visat, 
Pe care mai dansează o amiază 


Strângând în braţe-un soare vinovat? 

NINGERE 


Să mă rotesc, cu tine, sub zările de ceaţă, 
Când iarna mă îmbracă, c-o rochie de fulgi 
Şi luna patinează pe-o aripă de gheaţă, 


Să nu mai vrei, iubite, din vis să mă alungi. 


Să-ţi treci prin părul negru ce-mi lunecă pe masă 
Botezul mâinii albe, ce freamătă durut, 
Deasupra unui zbor, când vraja luminoasă 
Aprinde-n curcubeie oglinda de sărut. 


TEAMA DE TOAMNĂ 


Înmiresmate ploi îşi pierd aura 
Sticleşte iarba-n ochiul unei stele 
Simt cercul spaimei dându-se de-a dura 


Pe coridorul strâmt al fiinţei mele. 


Zdrobite-n dinţi cuvintele pocnesc 
Când lemnul crud ascunde-o vioară 
Ce-şi limpezeşte cântecul ceresc 


Intr-un adânc de lacrimă amară. 

TANDREŢE 


Ne vom privi cu suflete de flori 
Fără sfârşit vom prinde rădăcini 
In zorile nestinsei sărbători 


Ce picură ca sâmburi de lumini. 


Şi-n ape de oglindă neştirbită 
Mereu tot mai aproape de cuvinte 
Vom coborî iubirea ne-mplinită 


Cu sfeşnicul de lacrimă fierbinte. 


Şi, picurând în pierdere şi-n oră, 
Vor asfinţi pe ţărmuri neîntoarse 
Cenuşile de vis ce mai devoră 


Din restul cărnurilor noastre arse. 


Căci viaţa nu-i decât o ironie 
Trădarea noastră pe un pumn de soare 
Zidită pe o arşiţă pustie 


Şi-atât cât poate duce fiecare. 

ÎNDEMN 


lubeşte-mă-n luceferi de tortură 
Ocean bătut în cuie mari de flori 
Şi-n răstignirea toamnelor de zgură 


Presară iar câmpii de stea şi sori. 


lubeşte-mă nebun abstract de toate 
Zvârlind în limba toamnelor tocite 
Iubirea care-n glezne ne mai bate 


Ca un sonet de frunze învechite. 


lubeşte-mă, înmoaie-mă-n cuvinte 
Dând flăcărilor aripi de cristal 
Când lacrima ţi-o beau aşa fierbinte 


Mai simt alcătuirea din fiecare val. 


Îmi urcă-un fulger tresărind în piept 
Ca brazdele săpate pe ogoare 


Sub străveziul mării drumu-i drept 


Să ne ucidem floare lângă floare. 

